b'\n_START_ARTICLE_\nMys T\xc5\xa1eljuskin\n_START_PARAGRAPH_\nMys T\xc5\xa1eljuskin eli T\xc5\xa1eljuskininniemi, aiemmin my\xc3\xb6s Kap T\xc5\xa1eljuskin (ven. \xd0\x9c\xd1\x8b\xd1\x81 \xd0\xa7\xd0\xb5\xd0\xbb\xd1\x8e\xd1\x81\xd0\xba\xd0\xb8\xd0\xbd\xd0\xb0, Mys T\xc5\xa1eljuskina), on Euraasian mantereen pohjoisin paikka ja samalla maailman pohjoisin mantereella oleva paikka. Se sijaitsee Taimyrin niemimaan koillisosassa Ven\xc3\xa4j\xc3\xa4n Krasnojarskin aluepiiriss\xc3\xa4 leveyspiirill\xc3\xa4 77\xc2\xb0 44\xe2\x80\xb2. Vilkitskinsalmi erottaa niemen sen pohjoispuolella olevasta Severnaja Zemljan saaristosta. Pohjoisnavalle on matkaa 1370\xc2\xa0km._NEWLINE_Niemi on nimetty sen vuonna 1742 kuvanneen tutkimusmatkailija Semjon T\xc5\xa1eljuskinin mukaan. Ven\xc3\xa4l\xc3\xa4iset hylkeenpyyt\xc3\xa4j\xc3\xa4t liikkuivat alueella kuitenkin jo 1600-luvulla. Niemell\xc3\xa4 on sijainnut s\xc3\xa4\xc3\xa4- ja merentutkimusasema (hydrometeorologinen observatorio) vuodesta 1932 l\xc3\xa4htien. Siell\xc3\xa4 on my\xc3\xb6s mantereen pohjoisin lentokentt\xc3\xa4.'